Hoop vir ‘liefdevolle Bobby’ ná operasieWAARSKUWING: Die foto’s onderaan die berig is grafies en kan sensitiewe lesers en kinders ontstel. Bobby kort nadat hy deur beamptes van die DBV gered is. Foto: DBV Bloemfontein ŉ Sagmoedige skaaphond van Bloemfontein het nou hoop op ŉ gelukkige toekoms in ŉ liefdevolle huis nadat lede van die publiek ingespring het om dié woef se lewe te red. Die agt maande oue Bobby is die afgelope naweek deur inspekteurs van die plaaslike Dierebeskermingsvereniging (DBV) by ŉ huis in die Rocklands-nedersetting aangetref waar hy siek en lusteloos op die grond gelê het met ŉ ketting styf om sy nek vasgemaak. Reinet Meyer, senior inspekteur van die Bloemfontein DBV, sê Bobby was ŉ geskenk aan ŉ vyfjarige seun wat deur sy ouers opdrag gegee is om self na die hond om te sien. “Die probleem is dat sy ouers slegs vir hom gesê het dit is sy hond en hy moet self na die hond kyk, maar nooit vir hom geleer het hóé om na ŉ hond om te sien nie. Bobby is met ŉ ketting om sy nek vasgemaak en namate hy groter geword het, het die ketting al stywer en stywer om sy nek getrek. Dit ketting het later in Bobby se nek ingegroei en ŉ ernstige wond veroorsaak.” Meyer sê Bobby moes maar leef van enige oorskietkos wat die seuntjie vir hom gegee het en hy was uitgeteer en swak toe inspekteurs hom gevind het. Die seuntjie het nie geweet dat Bobby veronderstel was om hondekos te eet nie en die ouers het nooit enige hondekos vir Bobby gekoop nie. Bobby het ook nooit enige van sy inentings gekry soos hy veronderstel was om te kry nie. “Dit is hartseer dat die ouers nooit die moeite gedoen het om hul kind te leer hoe om behoorlik vir ŉ hond te sorg nie. Hierdie seun is baie lief vir diere, maar hy het nie van beter geweet nie en weet nie hoe om na Bobby om te sien nie.” Bobby by ‘n beampte van die DBV. Foto: DBV Bloemfontein Volgens Meyer het Bobby erge infeksie in sy nek, trachea en slukderm opgedoen en moes hy dringend ŉ operasie ondergaan om die skade te herstel. Danksy verskeie weldoeners se donasies kon Bobby gister geopereer word om sy wonde te heg. “Dit gaan onder omstandighede goed met Bobby. Die wonde was baie diep en toe die veearts begin opereer, het hulle besef sy beserings was erger as wat dit aanvanklik op die oog af gelyk het,” sê Meyer. “Die operasie was egter ŉ sukses en Bobby is nou op sterk antibiotika om hom te help herstel. Hy moet ook nou op ŉ spesiale dieet gaan om sy toestand weer op te bou, want hy is maar baie maer en verwaarloos.” Sy sê die DBV benodig nog so R2 000 om Bobby se behandeling heeltemal te betaal. Sodra Bobby weer sterk en op die been is, wat na verwagting oor sowat twee weke sal wees, sal hy beskikbaar gestel word vir aanneming. “Bobby is ŉ pragtige, liefdevolle hondjie met ŉ mooi geaardheid, so hy sal beslis beskikbaar gestel word vir aanneming. Ons sal hom nie terug in daardie omstandighede plaas nie.” Meyer sê die DBV wil wel ŉ pad met die seun stap om hom meer oor diere te leer en hoe hulle versorg moet word. “Ons wil graag die seun hier na ons toe laat kom sodat hy kan sien hoe die diere versorg word, wat hulle moet eet, ensovoorts. Ons sal hom ook met van ons honde laat stap sodat hy regtig eerstehands met die diere te doen het. Hierdie kind is lief vir diere en ons wil graag moeite doen om hom op te voed, sodat hy nie sy liefde vir diere verloor nie.” Intussen sal die DBV aanklagte van dieremishandeling teen die ouers aanhangig maak wat niks gedoen het om Bobby se lyding te voorkom nie. Enigiemand wat graag tot Bobby se mediese sorg wil bydra of moontlik belangstel in aanneming, kan die Bloemfontein DBV se Facebook-blad besoek vir meer besonderhede.